अपने नियम के अनुसार जागरण और कीर्तन करते हुए श्रीनामदेव जी ने रात बिताई, प्रातःकाल चिता बनाकर उस ब्राह्मण के मृतक-शरीर को गोद में लेकर उस पर बैठ गये कि हत्यारे शरीर को न रखकर प्रायश्चितस्वरूप उसे भस्म कर देना ही उत्तम है। उसी समय भगवान प्रकट हो गये और मुस्कुराकर कहने लगे कि मैंने तो तुम्हारी परीक्षा ली थी, तुम्हारी एकादशीव्रत की सच्ची निष्ठा तो मैंने देख ली, वह मेरे मन को बहुत ही प्यारी लगी, मुझे बड़ा सुख हुआ। इस प्रकार दर्शन देकर भगवान अन्तर्धान हो गये। लोगों ने जब यह लीला देखी तो श्रीनामदेव जी के चरणों में आकर गिरे और प्रीतिमय चरित्र देखकर सभी उनके भक्त हो गये।